মুখোমুখি সাক্ষাতে এগিয়ে কে? ভারত নাকি দক্ষিণ আফ্রিকা? জেনে নিন মেগা-ম্যাচের আগে

ওয়েব ডেস্ক: কোনও ম্যাচ না হেরেই টি-২০ বিশ্বকাপের (ICC T20 World Cup 2026) ‘সুপার-৮’-এ আ রেখেছে টিম ইন্ডিয়া (India Cricket Team)। রবিবার থেকে শুরু হচ্ছে টুর্নামেন্টের নতুন পর্যায়ের লড়াই। ‘সুপার-৮’-এর প্রথম ম্যাচে গত বিশ্বকাপের রানার্স আপ দক্ষিণ আফ্রিকার (India Vs South Africa) মুখোমুখি হতে চলেছেন সূর্যরা। প্রোটিয়াদের সামনে বদলার চ্যালেঞ্জ, আর ভারতের সামনে ইতিহাসের পুনরাবৃত্তির সুযোগ। সেই কারণেই রবিবারের এই ম্যাচে যে লড়াই হাড্ডাহাড্ডি হতে চলেছে, তা একবায়ে বলা যায়।

গ্রুপ পর্বে দুই দলকেই দুর্দান্ত ছন্দে দেখা গিয়েছে। ভারত চার ম্যাচের চারটিতেই জয় পেয়েছে। পর পর মার্কিন যুক্তরাষ্ট্র, নামিবিয়া, পাকিস্তান ও নেদারল্যান্ডসকে হারিয়েছে টিম ইন্ডিয়া। অন্যদিকে দক্ষিণ আফ্রিকাও সমান দাপট দেখিয়ে নিউজিল্যান্ড, আফগানিস্তান, কানাডা ও সংযুক্ত আরব আমিরশাহিকে হারিয়ে বিশ্বকাপের ‘সুপার–৮’–এ পৌঁছেছে।

আরও পড়ুন: বিশ্বকাপের পর ফের ভারত-পাকিস্তান মহারণ! কোথায় হবে এই মেগা দ্বৈরথ?

তবে পরিসংখ্যানের নিরিখে প্রোটিয়াদের থেকে অনেকটাই এগিয়ে রয়েছে ভারত। টি-২০ বিশ্বকাপে দুই দলের মুখোমুখি লড়াইয়ে মোট ৭ ম্যাচে ৫ বার জিতেছে ভারত, ২ বার দক্ষিণ আফ্রিকা। এই প্রতিযোগিতায় দক্ষিণ আফ্রিকার বিরুদ্ধে ভারতের সর্বোচ্চ স্কোর ১৮৬, সর্বনিম্ন ১১৮। অন্যদিকে, ভারতের বিরুদ্ধে দক্ষিণ আফ্রিকার সর্বোচ্চ ১৭২, সর্বনিম্ন ১১৬ রান। এদিকে সামগ্রিকভাবে টি-২০ ক্রিকেটে দুই দলের মধ্যে ৩১টি ম্যাচ হয়েছে। সেখানে ভারত জিতেছে ১৮টি, দক্ষিণ আফ্রিকা ১২টি, আর একটি ম্যাচের ফল হয়নি।